b'\n_START_ARTICLE_\nProso\n_START_SECTION_\nZgodovina in udoma\xc4\x8ditev\n_START_PARAGRAPH_\nDivji prednik prosa \xc5\xa1e ni zadovoljivo dolo\xc4\x8den. Plevelaste oblike prosa so na\xc5\xa1li v osrednji Aziji, v obmo\xc4\x8dju od Kaspijskega jezera na zahodu do kitajske province Xinjiang na vzhodu in Mongolije na severu. To vrsto divjega prosa so na\xc5\xa1li tudi v neolitskih nahajali\xc5\xa1\xc4\x8dih v Gruziji (5. in 4. tiso\xc4\x8dletje pr. n. \xc5\xa1t.) in na obmo\xc4\x8dju poljedelskih vasi kulture Yangshao na vzhodu Kitajske. Nedolgo za prvim pojavom v Gruziji se je proso prvi\xc4\x8d pojavilo tudi v vzhodni in srednji Evropi. V naslednjih tiso\xc4\x8d letih se je raz\xc5\xa1irilo na obmo\xc4\x8dje Italije, Gr\xc4\x8dije in Irana. Na Bli\xc5\xbenjem vzhodu so najzgodnej\xc5\xa1e dokaze (700 let pr. n. \xc5\xa1t.) o pridelavi prosa na\xc5\xa1li v ru\xc5\xa1evinah mesta Nimrud v Iraku.\n_START_SECTION_\nUporaba\n_START_PARAGRAPH_\nNavadno proso je eno izmed vrst prosa, ki jih ne gojijo v Afriki. V ZDA, nekdanjih dr\xc5\xbeavah Sovjetske zveze in nekaterih dr\xc5\xbeavah Ju\xc5\xbene Amerike ga gojijo predvsem kot krmno rastlino.\n_START_SECTION_\nPrehranska vrednost\n_START_PARAGRAPH_\nOlu\xc5\xa1\xc4\x8deno zrnje prosa imenujemo prosena ka\xc5\xa1a. Je rahlo sladkastega okusa. Starim Slovanom je proso pomenilo simbol rodovitnosti, zato je bila prosena ka\xc5\xa1a najpomembnej\xc5\xa1a obredna jed pri \xc5\xbeenitovanjih._NEWLINE_Proso vsebuje pribli\xc5\xbeno 11% beljakovin; podobno vsebnost beljakovin ima tudi p\xc5\xa1enica. Proso je bogato z vitamini skupine B, posebej z niacinom (B\xe2\x82\x83), pirodoksinom (B\xe2\x82\x86) in folno kislino (B\xe2\x82\x89), kalcijem, \xc5\xbeelezom, kalijem, magnezijem in cinkom. Proso ne vsebuje glutena, zato je primerno za pripravo vzhajanega kruha samo, \xc4\x8de ga pome\xc5\xa1amo s p\xc5\xa1enico.'